**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

20. september 2024

**Návrh**

**Ideový zámer vybudovania Vinársko - ovocinárskeho kampusu v Modre**

Materiál predkladá: Materiál obsahuje:

Mgr. Juraj Droba MA, MBA 1. Návrh uznesenia

predseda 2. Dôvodovú správu

Bratislavského samosprávneho kraja 3. Stanoviská komisií

Zodpovedné:

|  |  |  |
| --- | --- | --- |
| Ing. Patrícia Mešťan, MA  riaditeľka  Úradu Bratislavského samosprávneho kraja |  |  |
| Mgr. Barbora Lukáčová  riaditeľka Odboru stratégie, územného rozvoja a riadenia projektov |  |  |
|  |  |  |

Spracovatelia:

|  |  |  |
| --- | --- | --- |
| Ing. Matúš Krnčok  vedúci Inštitútu regionálnej politiky Bratislavského kraja |  | Ing. Dominika Semanová  referentka oddelenia cestovného ruchu cezhraničnej spolupráce a lokálnej ekonomiky |
| Denis Eke, MSc.  referent Inštitútu regionálnej politiky  Bratislavského kraja |  | Mgr. Zuzana Krajčíková  referentka oddelenia cestovného ruchu cezhraničnej spolupráce a lokálnej ekonomiky |
| Mgr. Zoltán Čunderlík  vedúci oddelenia cestovného ruchu cezhraničnej spolupráce a lokálnej ekonomiky |  |  |

Bratislava

september 2024

Návrh uznesenia

**UZNESENIE č. ......../2024**

zo dňa 20. 09. 2024

Zastupiteľstvo Bratislavského samosprávneho kraja po prerokovaní materiálu

**A schvaľuje**

ideový zámer vybudovania Vinársko-ovocinárskeho kampusu v Modre

**B ukladá**

riaditeľke Úradu Bratislavského samosprávneho kraja zabezpečiť predprojektovú prípravu projektu vybudovania Vinársko – ovocinárskeho kampusu v Modre.

Termín: 30. 06. 2025

**D ô v o d o v á s p r á v a**

Bratislavský samosprávny kraj, (ďalej len „BSK“) na základe schválených materiálov Zastupiteľstvom BSK: Aktualizácia Akčného plánu BSK na rok 2024+, uznesenie č. 151/2023 zo dňa 15.12.2023 a materiálu Informácia o príprave ideového zámeru vybudovania, Vinársko-ovocinárskeho kampusu v Modre, uznesenie č.153/2023 zo dňa 15.12.2023, predkladá ideový zámer vybudovania Vinársko-ovocinárskeho kampusu v Modre.

**Východiskový stav:**

**Významný modernizačný dlh školskej infraštruktúry**

Stredná odborná škola vinársko-ovocinárska v Modre, ktorá je jedinou svojho druhu na Slovensku, sa zameriava na vzdelávanie v oblasti vinárstva a ovocinárstva. Hoci má škola dlhú tradíciu a špecializuje sa na jedinečné odbory, čelí závažným problémom spojeným s modernizačným dlhom. Tento dlh sa prejavuje v zastaranosti infraštruktúry a nedostatku moderného materiálno-technologického vybavenia, ktoré sú kľúčové pre kvalitné vzdelávanie v odboroch, kde technológie a postupy rýchlo napredujú. Nedostatočne vybavené laboratóriá, staré učebné pomôcky a nevyhovujúce priestory spôsobujú, že škola nemôže efektívne pripraviť svojich študentov na súčasné požiadavky pracovného trhu. Tým sa znižuje kvalita vzdelávania a atraktivita školy pre potenciálnych študentov, ktorí čoraz viac preferujú moderné vzdelávanie inštitúcie s lepším vybavením v zahraničí.

**Nízky podiel absolventov pracujúcich vo vyštudovanom odbore**

Na Slovensku je v súčasnosti vážny nedostatok odborníkov v oblastiach ako vinohradníctvo, vinárstvo, ovocinárstvo, sadovníctvo. Tento nedostatok predstavuje významný problém pre poľnohospodársky sektor, ktorý je jednou z kľúčových zložiek národného hospodárstva. Napriek tomuto nedostatku však o záujem o štúdium na Strednej odbornej škole v Modre zostáva nízky, čo môže byť dôsledkom zastaralého vybavenia, ktorý neodpovedá aktuálnym trendom v týchto odboroch. Alarmujúcim ukazovateľom je tiež vysoká miera odlivu žiakov počas štúdia, ktorá dosahuje až 50%. Tento stav naznačuje potrebu zásadných zmien vo vzdelávacom procese, aby sa štúdium stalo atraktívnejším a žiaci mali motiváciu nielen školu navštevovať, ale aj úspešne dokončiť štúdium a zapojiť sa do pracovného života v týchto dôležitých odvetviach.

Plánovaný kampus bude integrovaným vzdelávacím centrom, ktoré sa zameria na podporu udržateľného poľnohospodárstva a adaptáciu na zmenu klímy, čo sú kľúčové výzvy dnešnej doby. V rámci tohto projektu sa plánuje úzke prepojenie teoretického vzdelávania s praktickou výučbou a výskumom, čím by sa mala výrazne zlepšiť kvalita vzdelávania a atraktivita školy pre študentov aj odbornú verejnosť. Táto iniciatíva prispeje k prekonaniu modernizačného dlhu školy a zabezpečí jej dlhodobú udržateľnosť a úspech.

**Nízka úroveň spolupráce medzi verejným, akademickým a súkromným sektorom**

V katastri mesta Modra sa nachádza SOŠ vinársko-ovocinárska v zriaďovateľskej pôsobnosti BSK, ktorá ako jediná poskytuje vzdelanie v študijnom odbore vinohradníctva a ovocinárstva. V meste sa nachádza výskumný ústav potravinársky a v neposlednom rade aj množstvo vinárskych spolkov a cechov. Mesto Modra je okrem iného najvýznamnejší verejný vlastník pozemkov určených na rozvoj vinohradníctva a sadovníctva v územnom pláne mesta. Všetky uvedené skupiny fungujú ako samostatné celky, ktorým chýba vzájomná prepojenosť.

**Výzvy v oblasti vzdelávania a infraštruktúry v Bratislavskom kraji**

Vzdelávanie a školstvo v Bratislavskom kraji dlhodobo trápia nezanedbateľné štrukturálne problémy a výzvy. Odborné vzdelávanie a príprava dlhodobo čelí nízkej atraktivite, kedy väčší podiel žiakov študuje na školách so všeobecným zameraním (gymnáziách), čo následne len podporuje nedostatok kvalifikovaných pracovných síl na trhu práce. Zároveň podiel na odbornom vzdelávaní a príprave je jedným z najnižších v SR a iba 1/3 absolventov pracuje alebo pokračuje v štúdiu vo vyštudovanom odbore na strednej škole. Osobitným problémom je významný modernizačný dlh v školskej infraštruktúre a materiálno-technickom vybavení na všetkých stupňoch vzdelávania.

**Optimalizácia siete škôl a koncept SMART škôl**

Spôsob, akým sa BSK usiluje o riešenie problémov v školstve a vzdelávacom systéme je optimalizácia a racionalizácie siete stredných škôl. Cieľom tohto procesu, ktorý začal v roku 2023 prvými vážnymi rozhodnutiami o zrušení a zlučovaní škôl, ktoré dlhodobo nedosahovali požadovanú kvalitu, je na jednej strane koncentrácia kvalitného ľudského kapitálu, materiálno-technologického vybavenia a know-how za účelom vytvárania centier excelentnosti odborného vzdelávania a prípravy a zvyšovania kvality samotného vzdelávacieho procesu.

Na druhej strane, cieľom optimalizácie je tiež zhodnotenie nehnuteľného majetku župy v rámci existujúcej infraštruktúry škôl a školských zariadení, ktorý je z veľkej časti energeticky náročný a dlhodobo finančne neudržateľný.

Kvalitu, ktorú chce BSK do školstva priniesť definuje Koncept SMART škôl, ktorý bol uznaný na štátnej aj európskej úrovni a stal sa podmienkou pre realizáciu 26 projektov základných škôl v kraji. Koncept definuje funkcie a princípy, ktoré by škola 21. storočia, bez ohľadu na stupeň vzdelávania, mala plniť, vrátane konceptu kampusu – integrovaného špecializovaného vzdelávacieho centra.

Kampus predstavuje centrum celoživotného vzdelávania pre určité odvetvie hospodárstva, kde sa stretávajú rôzne stupne vzdelania v prepojení na súkromný, akademický a vedecko-výskumný sektor. Disponuje komplexnou infraštruktúrou, ktorá je postavená na princípoch zelených a energeticky efektívnych opatrení, digitalizácie a inkluzívneho vzdelávania. Mimo vzdelávacieho procesu škola slúži komunite na športové, kultúrne alebo spoločenské účely.

Stredná škola, predovšetkým odborného zamerania, má regionálny až nadregionálny charakter, čo obzvlášť v Bratislavskom kraji, ktorý je svojou rozlohou najmenším v SR, môže byť v rámci procesu optimalizácie školskej siete budovaním kampusov alebo vytváraním centier excelentnosti, veľkou výhodou.

**Koncept Vinársko-ovocinárskeho kampusu v Modre**

Kampus by mal vzniknúť v rámci jestvujúcich areálov Vinársko-ovocinárskej strednej školy v Modre. Bratislavský kraj vlastní časť pozemkov a budov na parcelách KN-C č. 698/1,698/4, 698/10, 703. Ďalšie pozemky sú vo vlastníctve evanjelickej cirkvi na parcelách KN-C č. 698/3, 698/7, s ktorou v súčasnosti prebieha komunikácia ohľadom prípravy majetkovo-právneho vysporiadania za účelom zjednotenia areálu kampusu s areálom NPPC-VÚP.

Umiestnenie kampusu poskytuje vynikajúcu východiskovú pozíciu pre realizáciu projektu, pretože umožňuje optimalizovať náklady a časové nároky spojené s výstavbou a zároveň prepája vzdelávanie, aplikovaný výskum a podporu malých a stredných podnikov. V susednom areáli SOŠ v Modre sa nachádza detašované pracovisko Národného poľnohospodárskeho a potravinárskeho centra v Modre - Výskumný ústav potravinársky (ďalej ako „NPPC - VÚP“), ktorý ako hlavný vedecko-výskumný partner bude súčasťou kampusu. V Malokarpatsku sa nachádza veľké množstvo malých a stredných vinárov, vinohradníkov a ovocinárov, ktorí sú členmi rôznych cechov, spolkov a združení, ale zároveň nedisponujú dostatočným materiálno-technologickým vybavením, ktoré by im umožnilo ďalší rozvoj.

Koncept kampusu zahŕňa komplexnú energetickú obnovu existujúcej infraštruktúry a vytvorenie špičkovej strednej odbornej školy, ktorá sa bude špecializovať na vinárstvo, vinohradníctvo, ovocinárstvo. Tento integrovaný prístup nielenže zlepší odborné znalosti študentov, ale aj posilní ich schopnosť flexibilne reagovať na meniace sa potreby trhu práce, aktívne prispievať k trvalo udržateľnému rozvoju lokálnej ekonomiky v regióne a zavádzať inovácie v predmetnej oblasti, skúmať pôvod produktov s výhľadom obnovenia tradície šľachtiteľstva.

*Schéma č. 1 Organizačné zložky budúceho Vinársko-ovocinárskeho kampusu v Modre*

**Centrum excelentnosti odborného vzdelávania a prípravy pre sektor poľnohospodárstva - podsektor vinárstvo, vinohradníctvo a ovocinárstvo**

V spolupráci so Štátnym inštitútom odborného vzdelávania (ŠIOV) ako národným koordinátorom odborného vzdelávania a prípravy, a so Slovenskou poľnohospodárskou a potravinárskou komorou (SPPK) ako garantom odborného vzdelávania a prípravy zo strany zamestnávateľov, otvoril BSK rokovania o zapojení do Národného projektu Centrá excelentnosti odborného vzdelávania a prípravy (NP CEOVP), práve v nadväznosti na potenciálne vytvorenie predmetného centra excelentnosti v oblasti poľnohospodársky zameraných škôl.

Cieľom NP CEOVP je komplexné metodické a legislatívne nastavenie systému centier excelentnosti a ich implementácia v kľúčových sektoroch. Centrá excelentnosti odborného vzdelávania a prípravy budú predstavovať nový prístup k poskytovaniu kvalitného odborného vzdelávania a nadstavbu súčasných centier odborného vzdelávania a prípravy, čo v praxi bude znamenať, že školy so štatútom CEOVP budú plnohodnotným partnerom pre zamestnávateľov a vedecko-výskumné inštitúcie v oblasti aplikovaného výskumu s celonárodným významom.

Ambíciou BSK je uchádzať sa o spoločný štatút Centra excelentnosti odborného vzdelávania a prípravy pre sektor poľnohospodárstva nie len v rámci všetkých súčasných poľnohospodárskych škôl v zriaďovateľskej pôsobnosti BSK (SOŠ vinársko-ovocinárska v Modre, SOŠ pôdohospodárska a veterinárna v Ivanke pri Dunaji, SOŠ agrotechnická J.A. Gagarina v Bernolákove spolu so SOŠ záhradnícka v Malinove – Kampus bioenergetiky a krajinotvorby), ale taktiež v spolupráci s inými poľnohospodársky zameranými školami v Banskobystrickom a Prešovskom kraji, pričom každá zo zapojených škôl bude špecializovaná na rôzne podsektory poľnohospodárstva. V prípade škôl v BSK: SOŠ v Modre – vinárstvo, vinohradníctvo a ovocinárstvo; SOŠ v Ivanke pri Dunaji – veterinárstvo a chov zvierat, Kampus bioenergetiky a krajinotvorby – bioenergetika a krajinotvorba.

**Obsahové zameranie kampusu**

Zameranie vzdelávacieho procesu v rámci kampusu vychádza z aktuálneho profilu Strednej odbornej školy vinársko-ovocinárskej Modra - študijný odbor 4227 M vinohradníctvo a ovocinárstvo na špecializované oblasti vinohradníctva a ovocinárstva.

V rámci študijného odboru vinohradníctvo a ovocinárstvo sa žiaci zameriavajú na komplexné znalosti a praktické zručnosti potrebné pre prácu vo vinohradoch, spracovanie hrozna, výrobu vína a starostlivosť o ovocné sady. Vzdelávanie zahrnuje pestovanie viniča a ovocia, ochranu rastlín, správne metódy zberu, ako aj spracovanie a uskladnenie úrody.

Odbor ovocinárstvo a sadovníctvo rozvíja zručnosti žiakov v pestovaní rôznych druhov ovocia a v zakladaní a údržbe ovocných sadov. Zahŕňa aj vedomosti o moderných technikách v sadovníctve, vrátane rezania stromov, zavlažovania, hnojenia a ochrany pre škodcami. Žiaci sa učia o rôznych aspektoch sadovníctva, od plánovania a zakladania až po zber a obchodovanie.

**Cieľ projektu**

Vybudovanie Vinársko-ovocinárskeho kampusu v Modre ako moderného a komplexného centra excelentnosti pre odborné vzdelávanie a prípravu v oblastiach vinárstva, vinohradníctva a ovocinárstva na základe princípov konceptu SMART škôl.

***Partneri:***

**Bratislavský samosprávny kraj** - ako zriaďovateľ stredných odborných škôl, zabezpečí komplexnú obnovu infraštruktúry pre stredoškolské vzdelávanie. Zameranie vzdelávacieho procesu v rámci kampusu vychádza z aktuálneho profilu Strednej odbornej školy vinársko-ovocinárskej v Modre, ktorá je v zriaďovateľskej pôsobnosti BSK.

**Štátny inštitút odborného vzdelávania -** ako priamo zriadená organizácia Ministerstvo školstva, vedy, výskumu a mládeže SR a koordinátor odborného vzdelávania a prípravy je tiež garantom štátnych vzdelávacích programov, ktoré vymedzujú povinný obsah vzdelávania v odbornom vzdelávaní a príprave. Spoluprácou s týmto subjektom bude zabezpečená aktuálnosť, previazanosť a inovácia odborných predmetov kampusu s ohľadom na blížiacu sa reformu skupiny odborov v oblasti poľnohospodárstvo, lesné hospodárstvo a rozvoj vidieka, ktorá má reflektovať klimatické výzvy 21. storočia súvisiace s tvorbou a ochranou životného prostredia výzvy. Zároveň je ŠIOV koordinátorom Národného projektu Centrá excelentnosti OVP, v rámci ktorého je ambíciou BSK spolupracovať aj inými samosprávnymi krajmi na vytvorení centra excelentnosti odborného vzdelávania a prípravy pre sektor poľnohospodárstva

**Ministerstvo pôdohospodárstva a rozvoja vidieka SR (MPRV SR)** – ako rezortné ministerstvo pre sektory vinárstva, vinohradníctva a ovocinárstva bude spolupracovať pri zabezpečovaní kvalitných infraštruktúrnych a materiálno-technických podmienok v rámci vzdelávacej inštitúcie pre príslušné hospodárske segmenty. Bude tiež zabezpečovať podmienky pre formálne a neformálne, resp. celoživotné vzdelávanie expertov v príslušných sektoroch, napr. už prostredníctvom vstupov do legislatívnych procesov. Zároveň MPRV SR je zriaďovateľom Národného poľnohospodárskeho a potravinárskeho centra.

**Národné poľnohospodárske a potravinárske centrum – Výskumný ústav potravinársky (ďalej ako „NPPC - VÚP“)** - bude hlavným partnerom aplikovaného výskumu v rámci odborného vzdelávania. Poradenskou a expertíznou činnosťou významne napomáha prenosu vedy do praxe. Predmetom činnosti je vedecko-výskumná a vývojová činnosť v oblasti potravinárskej chémie, analytickej chémie, mikrobiológie, molekulárnej biológie, genetiky, potravinárskej informatiky a celého komplexu technológií vrátane procesov hygieny a sanitácie pre rôzne odvetvia potravinárskeho priemyslu.

**Zväz vinohradníkov a vinárov Slovenska (ďalej ako „Zväz“)** **-** zastupuje záujmy členov Zväzu vo vzťahu k orgánom štátnej správy. Zväz je dôležitá kontaktná organizácia s pestovateľmi hrozna a výrobcami vína, pre účely kampusu nevyhnutný partner pre synergiu vzdelávania s praxou a pre podporu malých a stredných podnikov. Zväz je dobrovoľným združením slovenských vinohradníkov a vinárov. Dnes má Zväz 104 členov a spolu predstavuje 87 % výroby vína na cca 4300 ha vinohradov. Medzi hlavné činnosti Zväzu patrí napr. výskum a vývoj v oblasti vinohradníctva a vinárstva, testovanie a aplikovanie nových výskumných poznatkov a inovačných technológií, udržiavanie, starostlivosť a rozširovanie genetických zdrojov viniča hroznorodého, či overovanie a certifikácia dodržiavania špecifikácií kvality vinárskych produktov, atď.

**Mesto Modra –** vlastník vinohradov, zodpovedný za tvorbu územného plánu.

**Špecifické ciele:**

1. Modernizácia existujúcej infraštruktúry za účelom zabezpečenia komplexného zázemia, v zmysle princípov SMART škôl, pre vzdelávanie v oblastiach vinárstva, vinohradníctva a ovocinárstva, rešpektujúcej potreby žiakov a pedagógov, a požiadavky zamestnávateľov;
2. Vytvorenie inovatívneho prístupu k stredoškolskému odbornému vzdelávaniu a celoživotnému vzdelávaniu v oblastiach vinárstva, vinohradníctva a ovocinárstva a prostredníctvom vybudovania centra excelentnosti odborného vzdelávania a prípravy a spolupráce verejného, súkromného a vedecko-výskumného sektora;
3. Podpora malých a stredných podnikov pôsobiacich v oblasti vinárstva, vinohradníctva a ovocinárstva.

**Aktivity:**

1. Vybudovanie verejnej infraštruktúry pri dodržaní zásad bezbariérovosti, energetickej efektívnosti a zelených opatrení:
2. zníženie energetickej náročnosti budov internátu a školy, vybudovanie vinárskej pivnice;
3. dovybavenie existujúcej a vznik novej infraštruktúry, ktorá poskytne plné zázemie pre teoretickú aj praktickú výučbu, vrátane moderných učební, dielní, exteriérových učební, internátu a okolitých priestorov;
4. podpora sociálnej infraštruktúry v území, ktorá poskytne nielen moderné vzdelávacie prostredie, ale aj priestor pre komunitné aktivity, čím podporí širší rozvoj regiónu;
5. vysporiadanie majetko-právnych vzťahov (zámena pozemkov, ktoré nie sú vo vlastníctve BSK).
6. V súvislosti s nedostatkom kvalifikovaných pracovníkov pracujúcich v daných odboroch bude prebiehať aktívna spolupráca s partneri projektu (vedecko-výskumnými inštitúciami a podnikateľmi v danej oblasti).
7. Poskytovanie novej komplexnej infraštruktúry s prislúchajúcim materiálno-technickým zázemím bude slúžiť potrebám nie len na vzdelávacie aktivity ale aj vinárom, vinohradníkom, ovocinárom a sadovníkom ako aj vedeckým pracovníkom v oblasti potravinárstva a vinohradníctva.

**Výstupy:**

1. Komplexne zrekonštruovaný areál školy v Modre, tak aby plnil všetky funkcie stredoškolského kampusu v súlade s konceptom SMART školy;
2. prepojenie vzdelávacieho procesu SOŠ s aplikovaným výskumom realizovaným NPPC-VÚP;
3. inovované vinársko-ovocinárske odbory;
4. zabezpečenie odborného vzdelávania, ktoré prinesie kvalifikovaných profesionálov schopných čeliť súčasným aj budúcim výzvam v podsektore vinárstva, vinohradníctva a ovocinárstva.

***Cieľové skupiny:***

1. Študenti a pedagógovia strednej odbornej školy so zameraním na vinohradníctvo a ovocinárstvo;
2. záujemcovia o celoživotné vzdelávanie;
3. malí a strední podnikatelia pôsobiaci v oblasti vinárstva, vinohradníctva a ovocinárstva;
4. vedecko-výskumní pracovníci v oblasti vinárstva a ovocinárstva.

***Predpokladaný rozpočet projektu:***

cca 8 250 000, 00 EUR s DPH vrátane spolufinancovania vo výške 8%

***Zdroje financovania***

BSK ako zriaďovateľ stredných škôl je v rámci projektu viazaný zrekonštruovať budovu Strednej odbornej školy, budovu internátu, vybudovať vínnu pivnicu v areáli školy a výskumné centrá a laboratóriá. Vzhľadom na to, že ide o technicky a finančne náročnú investíciu, má BSK prirodzene ambíciu uchádzať sa o externé finančné prostriedky, ktoré sú pre naplnenie obsahu v požadovanom rozsahu a kvalite nevyhnutné.

Aktívnou účasťou na vyjednávaniach a nastavovaní Partnerskej dohody SR pre roky 2021-2027 (ďalej „Partnerská dohoda“) a Programu Slovensko 2021-2027 (ďalej „Program Slovensko“) sa podporu pre aktivity spojené s vybudovaním  Vinársko-ovocinárskeho kampusu podarilo presadiť v rámci Cieľov politiky 4: Sociálnejšia a inkluzívnejšia Európa (ďalej „cieľ 4“) a politiky 2: Zelenšia nízkouhlíková Európa (ďalej len „cieľ 2“).

Ambíciou BSK je uchádzať sa o finančné zdroje z Programu Slovensko 2021-2027 z opatrení **2.1.2 Znižovanie energetickej náročnosti budov**,  **2.2.2 Podpora využívania OZE v systémoch zásobovania energiou** a využitím financovania **z priority 4P2. Kvalitné a inkluzívne vzdelávanie** **Špecifický cieľ: RSO4.2** Zlepšenie rovného prístupu k inkluzívnym a kvalitným službám v oblasti vzdelávania, odbornej prípravy a celoživotného vzdelávania rozvíjaním dostupnej infraštruktúry vrátane posilňovania odolnosti pre dištančné a online vzdelávanie a odbornú prípravu (EFRR). Prvky zelenej a modrej infraštruktúry budú potenciálne financované z opatrenia **2.7.4 Podpora budovania prvkov zelenej a modrej infraštruktúry v obciach a mestách.**

Ďalším zo zdrojov financovania je Strategický plán Spoločnej poľnohospodárskej politiky 2023-2027 (SP SPP 2023-2027), ktorého cieľom je podpora udržateľného rozvoja poľnohospodárstva, potravinárstva a vidieka v súlade s európskymi a národnými prioritami.

**Stav pripravenosti a plánovaný harmonogram**

Súčasťou infraštruktúrnej časti projektového zámeru vybudovania Vinársko-ovocinárskeho kampusu v Modre bude obnova budovy školy a internátu, a vybudovanie vínnej pivnice vrátane materiálno technického vybavenia. V súčasnosti od marca 2024 prebieha príprava majetkovo-právne vysporiadanie pozemkov za účelom zjednotenia areálu kampusu (NPPC-VÚP + kampus) a od júla 2024 do decembra 2024 prebieha proces vytvorenia architektonickej štúdie.

Následne sa pristúpi k príprave podkladov pre proces verejného obstarávania a na prelome rokov 2024/2025 sa očakáva, že prebehne samotná súťaž na vyhotovenie projektovej dokumentácie. V priebehu roku 2024 budú vysúťažení zhotovitelia pracovať na vytvorení projektovej dokumentácie na budovu školy, internátu a vínnej pivnice.

Ďalšou fázou bude proces stavebného konania na miesto príslušnom stavebnom úrade pre účely získania právoplatného stavebného povolenia. V priebehu roku 2026 prebehne proces verejného obstarávania na realizáciu stavieb. Realizácia a kolaudácia sa očakávajú v priebehu rokov 2028.