**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

20. september 2024

**Návrh**

**Ideový zámer rekonštrukcie a investičnej podpory Centra odborného vzdelávania a prípravy Hálova 16 v Bratislave**

Materiál predkladá: Materiál obsahuje:

Mgr. Juraj Droba MA, MBA 1. Návrh uznesenia

predseda 2. Dôvodovú správu

Bratislavského samosprávneho kraja 3. Stanoviská komisií

Zodpovedné:

|  |  |  |
| --- | --- | --- |
| Ing. Patrícia Mešťan, MA  riaditeľka  Úradu Bratislavského samosprávneho kraja |  |  |
| Mgr. Barbora Lukáčová  riaditeľka Odboru stratégie, územného rozvoja a riadenia projektov |  |  |
|  |  |  |

Spracovatelia:

|  |  |  |
| --- | --- | --- |
| Ing. Matúš Krnčok  vedúci Inštitútu regionálnej politiky Bratislavského kraja |  |  |
| Ing. Ivan Magát  Vedúci oddelenia riadenia projektov |  |  |
| Ing. Barbora Šefčíková  referentka oddelenia riadenia projektov |  |  |

Bratislava

september 2024

Návrh uznesenia

**UZNESENIE č. ......../2024**

zo dňa 20. 09. 2024

Zastupiteľstvo Bratislavského samosprávneho kraja po prerokovaní materiálu

**A schvaľuje**

ideový zámer rekonštrukcie a investičnej podpory Centra odborného vzdelávania a prípravy Hálova 16 v Bratislave

**B ukladá**

riaditeľke Úradu Bratislavského samosprávneho kraja zabezpečiť predprojektovú prípravu projektu rekonštrukcie a investičnej podpory Centra odborného vzdelávania a prípravy Hálova 16 v Bratislave.

Termín: 30. 06. 2025

**D ô v o d o v á   s p r á v a**

Projekt Rekonštrukcia a investičná podpora COVP Hálova 16 v Bratislave je súčasťou Akčného plánu BSK, ktorý bol schválený Uznesením č. 151/2023 Zastupiteľstvom BSK zo dňa 15.12.2023 v rámci materiálu Aktualizácia Akčného plánu BSK na rok 2024+, ktorý predstavuje plánovací a monitorovací nástroj k napĺňaniu cieľov PHRSR BSK 2021 - 2027.

**Východiskový stav:**

Osamostatnením v roku 1994 sa začala moderná história Strednej priemyselnej školy elektrotechnickej (ďalej len SPŠE). Na rozmach digitalizácie v Slovenskej republike SPŠE Hálova zareagovala rozšírením ponuky vzdelávania v oblasti digitálnych technológií s cieľom uspokojovať narastajúci dopyt po odborníkoch s príslušnými kompetenciami.

Súčasným poslaním školy ako **Centra odborného vzdelávania a prípravy** ( ďalej len COVP) v IKT je poskytovanie vzdelávacích služieb v študijných odboroch: **informačné a sieťové technológie, programovanie digitálnych technológií, multimédiá, elektrotechnika**. V roku 2023 škola získala národnú cenu kvality odborného vzdelávania a prípravy v kategórií digitálne a zelené zručnosti ako priorita OVP. **SPŠE Hálova sa vyznačuje nielen vysokou úrovňou kvality vzdelávania ale veľkú úlohu pri rozvoji školy zohráva vedenie a kolektív školy svojím aktívnym prístupom**. Vďaka nemu sa modernizovala časť technológií odborného vyučovania, na škole sa pravidelne organizujú odborné prednášky od odborníkov z praxe a rovnako sa uskutočňujú súťaže, workshopy a tábory v IKT oblasti.

Bratislavský samosprávny kraj v súčasnosti pripravuje štúdiu realizovateľnosti, ktorá pozostáva z vypracovania a overenia konceptu **inovačného klastra** rôznymi zúčastnenými stranami (súkromný sektor, akademický sektor, vedecko-výskumný sektor, stredné školy, experti z praxe), ktorého cieľom bude sfunkčniť a **systematicky nastaviť a koordinovať spoluprácu medzi partnermi na území kraja**, s cieľom efektívneho napĺňania inovačného potenciálu kraja, transferu poznatkov a technológií do praxe, skvalitnenie vzdelávacieho procesu na všetkých úrovniach a práca s talentmi a pod. Práve **SPŠE Hálova** je jednou zo stredných odborných škôl, s ktorými sa počíta ako **s kľúčovým partnerom v sektore IKT**, práve vďaka existujúcim partnerstvám, vysokej kvalite manažmentu školy, materiálno-technického vybavenia a samotného vzdelávacieho proceseu.

**Súčasný stav infraštruktúry školy:**

Stredná priemyselná škola elektrotechnickásídli na ulici Hálova v Bratislave, v mestskej časti Petržalka. Objekt je troj až štvorpodlažný, tvorený z viacerých blokov. Budova bola postavená v roku 1986, blok C (prístavba) bol dostavaný a odovzdaný v roku 1993 ako budova s piatimi podlažiami a osobným výťahom. V súčasnosti **nie je prístavba využívaná vzhľadom na technický stav priestorov**.

**V roku** **2015 prebehla rekonštrukcia školy** spojená s výmenou okien, hydroizoláciou strechy, zateplením obvodového plášťa a vyregulovaním vykurovacej sústavy a montážou aktívnej bleskozvodovej sústavy.

**Obsah projektu:**

Udržať súčasnú úroveň odborného vzdelávania a prípravy strednej odbornej školy sa podarí len v prípade, že študenti a učitelia budú mať možnosť získavať praktické vedomosti na zariadeniach, ktoré zodpovedajú novým technickým trendom. Preto dominantnou časťou projektu je **materiálno-technické vybavenie v odborných predmetoch** informačné a sieťové technológie, programovanie digitálnych technológií, multimédiá a elektrotechnika.

Rekonštrukciou pôvodných priestorov v prístavbe vzniknú **nové miestnosti pre vzdelávanie** **odborného vyučovania** a prípravu. Ďalej vznikne aj vzdelávacia a konferenčná miestnosť pre organizovanie veľkých odborných seminárov a prednášok od odborníkov z praxe. Neoddeliteľnou časťou projektu je zlepšenie rovného prístupu ku vzdelávacej infraštruktúre, preto budú **priestory prispôsobené pre imobilných**.

Škola v rámci celoživotného vzdelávania poskytuje akreditované kurzy v rôznych oblastiach, preto sa pri tvorbe projektu prihliadalo aj na takéto formy vyučovania a **podporená infraštruktúra** bude **prispôsobená aj pre účely celoživotného vzdelávania**.

**Podporené odbory:**

V odbore **Informačné a sieťové technológie** sa **nákupom sieťových zariadení** (routerov, switchov, a pod.) podporia praktické cvičenia žiakov v predmete sieťové technológie a vo vzdelávacom programe **Cisco Networking Academy**, ktorý je platformou pre **získanie** **medzinárodne uznávaného certifikátu odborníka** v oblasti návrhu, budovania a správy počítačových sietí.

Nové **3D tlačiarne** sa inštalujú do jestvujúcej učebne 3D tlače a umožnia žiakom realizáciu individuálnych a tímových projektov. Ďalšími zariadeniami sa podporí praktické vyučovanie v oblasti robotiky a IoT, kde sa prepájajú informácie, vedomosti a zručnosti z oblastí elektrotechniky, elektroniky, sieťových technológií a programovania. Žiaci, ale aj učitelia (frekventanti školení v COVP) sa naučia pracovať s komplexnými zadaniami z praxe.

Vybavením odbornej učebne Priemyselnej robotiky a automatizácie **kolaboratívnymi robotmi** (kobotmi), sa výrazne zvýši úroveň výuky **predmetov Robotika a Automatizácia**. Týka sa to študentov odboru **Informačné a sieťové technológie**, ako aj študentov odboru **Elektrotechnika**. Predmety Automatizácia a Robotika sa budú vyučovať oveľa viac prakticky, priamo na robotoch. Študenti tak získajú zručnosti zo servisu a programovania robotov, ktoré sa využívajú aj v rôznych výrobných firmách a spoločnostiach.

**Vybavenie učebne Programovania - humanoidnymi robotmi**, prinesie študentom možnosť programovať technoĺógiu budúcnosti. Zoznámi študentov so zložením humanoidných robotov, s programovaním reči, pohybov a emócií. Humanoidné roboty umožnia študentom realizáciu náročných tímových projektov. Praktické skúsenosti a zručnosti s programovaním kolaboratívnych robotov (kobotov), ako aj humanoidných robotov, povedú k zvýšenému záujmu študovať robotiku a roboty aj ďalej – na vysokých školách.

Odbor **Multimédiá**, ktorý rovnako patrí do skupiny odborov IKT je veľmi špecifický a zameraný na osvojenie si **zručností s fotografickou, zvukovou, televíznou a filmovou technikou.** Preto je nutné, aby žiaci počas štúdia v škole mali možnosť zoznámiť sa a najmä prakticky cvičiť jednotlivé úkony práve s technikou, ktorú budú používať už ako absolventi v praxi. **Technika a technológie pre multimédiá** zaznamenávajú každý rok veľké posuny v ich zložitosti a hlavne v zmenách a prispôsobovaní sa digitálnej dobe. Je to spôsobené najmä nárastom dát v rámci kvality vyprodukovaného digitálneho signálu, a tým je aj veľký dopyt po multimedialistoch ovládajúcich nové trendy pri produkovaní, spracovávaní ale aj distribúcii zvukových a obrazových dát vo vysokej kvalite svojim zákazníkom, resp. konečným odberateľom prostredníctvom televízií, či vysielacích a produkčných spoločností.

**Vizualizácie:**

**Rekonštrukcia COVP**

Obrázok, na ktorom je text, snímka obrazovky

Automaticky generovaný popis

**Učebňa robotiky- HUMANOID**

Obrázok, na ktorom je nábytok, vnútri, počítač, stôl

Automaticky generovaný popis

**Učebňa robotiky - COBOT**

Obrázok, na ktorom je stolička, exteriér

Automaticky generovaný popis

**Cieľ projektu:**

Cieľom projektu je zvýšenie kvality Strednej priemyselnej školy elektrotechnickej v oblasti informačných a komunikačných technológií prostredníctvom vybudovania nových vzdelávacích priestorov a zabezpečenie kvalitnejších a inkluzívnejších podmienok na výučbu odborného vyučovania a prípravy. Zabezpečením materiálneho vybavenia v odboroch informačné a sieťové technológie, programovanie digitálnych technológií, multimédiá, elektrotechnika sa dosiahne lepšia adaptabilita absolventov na trh práce. Realizovaním projektu bude podporený rovný prístup ku kvalitnejšiemu vzdelávaniu a získaniu zručností nielen pre študentov ale pre všetky vekové kategórie v rámci ponuky celoživotného vzdelávania.

**Cieľové skupiny:**

* Študenti a pedagógovia ŠPŠE Hálova
* Záujemcovia o celoživotné vzdelávania

**Predpokladaný rozpočet projektu:**

Stavebné práce: 800 000 EUR s DPH

MTV: 1 000 000 EUR s DPH

V zmysle finančných pravidiel fondov EÚ v programovom období 2021-2027 je **povinná miera spolufinancovanie** zo strany žiadateľa (BSK) na predmetný projekt **vo výške 15% (projekt na území Hl. mesta SR Bratislava).**

**Zdroje financovania:**

Ambíciou BSK je uchádzať sa o finančné zdroje z Programu Slovensko 2021-2027 **z priority 4P2. Kvalitné a inkluzívne vzdelávanie** - Špecifický cieľ: RSO4.2 Zlepšenie rovného prístupu k inkluzívnym a kvalitným službám v oblasti vzdelávania, odbornej prípravy a celoživotného vzdelávania rozvíjaním dostupnej infraštruktúry vrátane posilňovania odolnosti pre dištančné a online vzdelávanie a odbornú prípravu (EFRR).

O projektovom zámere sa bude **v 3. kvartáli 2024** strategicky rozhodovať v rámci **Rady partnerstva** pre integrovaný územný rozvoj Bratislavského kraja.